### Resume

Byrådet godkendte den 13. september 2017, jf. punkt 200, det nuværende regulativ for husholdningsaffald. Som konsekvens af den nationale aftale ”Klimaplan for grøn affaldssektor og cirkulære økonomi” af 16. juni 2020 og indsamlingen af i alt 10 fraktioner, skal der ske en opdatering af det nuværende regulativ for husholdningsaffald. Forvaltningen forelægger forslag til [adresse] regulativ for husholdningsaffald med henblik på udsendelse i offentlig høring i 5 uger.

### Sagsfremstilling

Byrådet godkendte den 18. august 2021, jf. punkt 158, forslag til justeringer til de nuværende indsamlingsordninger på affalds- og ressourceområdet. Dette skete på baggrund af den nationale aftale ”Klimaplan for grøn affaldssektor og cirkulære økonomi” af 16. juni 2020 og affaldsbekendtgørelsen af 9. december 2020. Begge sætter rammerne for hvorledes, kommunerne skal sikre affaldsindsamling i 10 fraktioner.

Forvaltningen har gennemgået det nuværende regulativ for husholdningsaffald. Med baggrund heri er der udarbejdet et forslag til nyt regulativ, som beskriver alle affaldsordninger i Vejle Kommune gældende fra den 27. februar 2023. Der henledes opmærksomhed omkring at der fortsat fastholdes nuværende praksis overfor kommunale institutioner. Forslaget er udarbejdet i henhold til affaldsaktørbekendtgørelse BEK nr. 938 af 20/06/2022, som sætter rammerne for opbygningen af regulativer, herunder allerede forudbestemt obligatorisk tekstindhold i kommunens regulativer. Forslag til regulativ for husholdningsaffald og det nuværende regulativ fremgår af henholdsvis bilag 1 og bilag 2.

De væsentligste ændringer i regulativet er følgende:

* Dagrenovation opdeles i to ordninger – en for madaffald og en for restaffald
* Tekstilaffald har fået en paragraf
* Mad- og drikkekartoner har fået en paragraf
* Endvidere er der blevet flere obligatoriske underparagraffer for pap, glas, farligt affald og WEEE (affald af elektriske og elektroniske produkter)
* Til/afmelding er nu blevet en selvstændig paragraf
* Indsamling af husholdningslignede erhvervsaffald

Som godkendt på Klima-, Natur- og Miljøudvalgsmødet den 20. juni 2022, jf. punkt 137, har Vejle Kommune mulighed for at tilbyde indsamling af erhvervsaffald egnet til materialenyttiggørelse i art og mængde svarende til en husholdning. Det betyder, at der med den nye lov kan tilbydes indsamlingsordninger for erhvervsvirksomheder, der ikke nødvendigvis deler ejendom med husholdninger. Dette er også muligt, hvis erhvervsvirksomheden befinder sig på en selvstændig matrikel. Forvaltningen har i henhold til udvalgets beslutning indskrevet denne mulighed i regulativet for at tilgodese kommunes erhvervsliv.

Arbejdsmiljø:

Vejle Kommune er ansvarlig for at sikre renovationsmedarbejdernes arbejdsmiljø jf. Arbejdstilsynets vejledning for Indretning og brug af dagrenovationssystemer. Arbejdstilsynet har lige nu stort fokus på renovationsmedarbejdernes arbejdsmiljø. Alle paragraffer, der vedrører ”Anbringelse af beholdere” er opdateret, så kommunen har mulighed for at håndhæve retningslinjerne for anbringelse af beholdere i overensstemmelse med Arbejdstilsynets vejledning.

Håndtering af asbestaffald:

Som godkendt på Klima-, Natur- og Miljøudvalgsmødet den 20. juni 2022, jf. punkt 138, indføres en henteordning for asbestaffald. Henteordningen igangsættes som et pilotprojekt, indtil ordningen er godkendt via regulativet. Den kommende permanente henteordning for asbestaffald er indskrevet i regulativet i paragraf §29 i henhold til udvalgets beslutning. Formålet er at reducere asbeststøv ud fra miljøhensyn og sundhedshensyn. Derudover er formålet at have fokus på et godt arbejdsmiljø og samtidig gøre det nemmere for borgere og virksomheder at bortskaffe asbestaffald korrekt.

Høring:

Forslag til regulativ for husholdningsaffald sendes i offentlig høring efter byrådets behandling den 5. oktober 2022, forudsat byrådets godkendelse. Lovmæssigt skal regulativet i høring i minimum 4 uger. Da høringsperioden vil løbe hen over efterårsferien anbefales, at høringsperioden er gældende i 5 uger i perioden 7. oktober til 11. november 2022. Efter høringsperioden forventes det, at endeligt forslag til regulativ for husholdningsaffald vil kunne forelægges til udvalgets godkendelse den 12. december 2022, hvorefter regulativet behandles i Økonomiudvalg og byråd. Byrådet forventes at behandle det endelige forslag til regulativ for husholdningsaffald den 18. januar 2023. Der tages forbehold for ændringer i mødedatoer i 2023.

### Sagens videre forløb

Sagen skal behandles i Økonomiudvalget og byrådet.

### Klima og resiliensvurdering

Ændringerne i regulativet understøtter [adresse] ønske om at være i den grønne førertrøje. Ændringerne bidrager således til [adresse] 2020-2050 såvel som [adresse] og Ressourceplan 2020-2032 samtidig med, at regulativet understøtter den nationale klimaplan. Ved at tilbyde erhvervsvirksomheder afgang til ordningerne strømlines affaldssortering med henblik på øget genanvendelse til gavn for klimaet. Indførslen af ordningen for asbestaffald kan medvirke til at reducere risici forbundet med håndtering af asbestaffald, herunder reducering af asbeststøv. Dette tjener både klima, sundhed og arbejdsmiljø.

### Historik

Teknik- og Miljødirektøren indstiller, 5. september 2022, pkt. 174:

at udvalget anbefaler over for Økonomiudvalget og byråd at godkende forslag til regulativ for husholdningsaffald med henblik på at sende regulativet i offentlig høring i perioden 7. oktober til 11. november 2022.

Beslutning fra Klima, Natur- og Miljøudvalget, 5. september 2022, pkt. 174:

Anbefalet.

Oda Henriksen var fraværende.

Beslutning fra Økonomiudvalget, 26. september 2022, pkt. 198:

Anbefales.

### Beslutning

Godkendt.

Fraværende: Palle Eriksen, i stedet mødte Preben Christensen El-Ahmad.

Fraværende: Asger Koch, i stedet mødte Øvli Johansen.

Fraværende: Finn Toft.